IIG บวกแรง 5% ปักธงปี 66 รายได้โต 60% แตะ 1.4 พันล้าน ปีหน้าทะลุ 2 พันล้าน
IIG บวกแรง 5% ปักธงปี 66 รายได้โต 60% แตะ 1.4 พันล้าน ปี 67 ทะลุ 2 พันล้าน แนะซื้อเป้า 55 บาท
IIG บวกแรง 5% ปักธงปี 66 รายได้โต 60% แตะ 1.4 พันล้าน ปี 67 ทะลุ 2 พันล้าน แนะซื้อเป้า 55 บาท
2 ก.พ. 2566

ผู้สื่อข่าวรายงานว่า วันนี้(2 ก.พ.66) ราคาบริษัท ไอแอนด์ไอ กรุ๊ป จำกัด (มหาชน) หรือ IIG ณ เวลา 11:30 น. อยู่ที่ระดับ 40.50บาท บวก 2.00 บาท หรือ 5.19% ด้วยมูลค่าซื้อขาย 67.05 ล้านบาท

โดยก่อนหน้านี้นายสมชาย เมฆะสุวรรณโรจน์ ประธานเจ้าหน้าที่บริหาร IIG เปิดเผยว่า สำหรับในปี 2566 บริษัทฯ ตั้งเป้าสร้างการเติบโตอย่างต่อเนื่อง คาดว่าจะเติบโตกว่า 60% โดยจะมีรายได้มากกว่า 1,400 ล้าน ส่วนหนึ่งมาจากรายได้ของ Lansing ที่จะรวมเข้ามาตั้งแต่ต้นปี 2566 อีกกว่า 300 ล้านบาท นอกจากนี้บริษัทฯ ยังมีเป้าหมายในการรักษาอัตรากำไรสุทธิให้ไม่ต่ำกว่า 12%
ส่วนปี 2567 บริษัทฯ ตั้งเป้าทำรายได้ขึ้นไปแตะ 2,000 ล้านบาท ซึ่งจะเป็นผลจากการเติบโตของธุรกิจเดิมของบริษัท (Organic Growth) จากการให้บริการ CRM และ ERP ที่ยังมีการเติบโตอย่างต่อเนื่องในอัตรา 20-25% อีกทั้งรายได้เสริมจากธุรกิจใหม่ อาทิ MarTech, Insure Tech และ Health Tech ซึ่งจะสร้างการเติบโตให้บริษัทในระยะยาว
บริษัทหลักทรัพย์ เคจีไอ (ประเทศไทย) จำกัด (มหาชน) ประเมินว่า ยังคงแนะนําซื้อหุ้น IIG ราคาเป้าหมายใหม่ปี 2566 ที่ 55 บาท ขณะเดียวกันคาดไตรมาส 4/65 จะมีกําไรปกติ 24 ล้านบาท ทรงตัวจากช่วงเดียวกันของปีก่อน และเติบโต 13% จากไตรมาสก่อน
ทั้งนี้ในช่วงไตรมาส 4/65 คาดมีรายได้รวม 258 ล้านบาท เติบโต 33% จากช่วงเดียวกันของปีก่อน และเติบโต 5% จากไตรมาสก่อน ซึ่งได้รับแรงหนุนจากการเติบโตของทุกหน่วยธุรกิจย่อยท่ามกลางช่วงไฮซีซั่น อีกทั้งคาดว่ารายได้จากทั้งธุรกิจ CRM จะเติบโต 44% จากช่วงเดียวกันของปีก่อน และ ERP จะเติบโต 28% จากช่วงเดียวกันของปีก่อน